రాకేశ్ టికాయత్

రాకేష్‌ టికాయత్‌ భారతదేశానికి చెందిన రైతు ఉద్యమ నాయకుడు. ఆయన ప్రస్తుతం భారతీయ కిసాన్‌ యూనియన్‌ జాతీయ అధికార ప్రతినిధిగా ఉన్నాడు.

వృత్తి
రాకేష్‌ టికాయత్‌ యూనివర్శిటీ నుండి ఏం.ఏ, ఆ తర్వాత ఎల్‌ఎల్‌బీ పూర్తి చేశాడు. ఆయన 1992లో ఢిల్లీ పోలీస్‌ లో కానిస్టేబుల్ ఉద్యోగంలో చేరి తరువాత సబ్ ఇన్‌స్పెక్టర్‌గా పని చేసి ఉద్యోగానికి రాజీనామా చేశాడు. టికాయత్‌ తరువాత రైతు ఉద్యమాల్లో భాగంగా భారతీయ కిసాన్‌ యూనియన్‌ లో చేరి అనేక ఉద్యమాల్లో క్రియాశీలకంగా పని చేసి ప్రస్తుతం జాతీయ అధికార ప్రతినిధిగా ఉన్నాడు.

రాజకీయ జీవితం
రాకేష్‌ టికాయత్‌ 2007లో ఉత్తరప్రదేశ్ అసెంబ్లీ ఎన్నికలలో ఖతౌలీ స్థానం నుండి బహుజన్ కిసాన్ దళ్ (BKD) పార్టీ తరపున ( కాంగ్రెస్ మద్దతుతో) అభ్యర్థిగా పోటీ చేసి ఆరో స్థానంలో నిలిచాడు. ఆయన 2014 పార్లమెంట్ ఎన్నికలలో అమ్రోహా లోక్‌సభ నియోజకవర్గం నుండి రాష్ట్రీయ లోక్‌దళ్ టిక్కెట్‌పై పోటీ చేసి ఓడిపోయాడు.

2020 వ్యవసాయ చట్టాలకు వ్యతిరేకంగా రైతు ఉద్యమం
భారత కేంద్ర ప్రభుత్వం ధరల భరోసా, వ్యవసాయ సేవల చట్టం 2020, రైతుల (సాధికారత & రక్షణ) ఒప్పందం, రైతుల ఉత్పత్తి వాణిజ్యం, వాణిజ్యం (ప్రమోషన్ & సులభతరం) చట్టం 2020, నిత్యావసర వస్తువుల (సవరణ) చట్టాలను 2020ను తెచ్చింది. వీటిని ఉపసంహరించుకోవాలని దేశవ్యాప్తంగా ఉన్న 40 రైతు సంఘాలు ఢిల్లీ సరిహద్దులోని తిక్రీ, సింగు, ఘాజీపూర్ వద్ద 2020 నవంబర్‌ 26 నుండి నిరసనలు చేపట్టారు. రాకేశ్ టికాయత్ ఉద్యమం నీరుకారిపోతున్న సమయంలో తన ఉద్వేగభరిత ప్రసంగాలతో నిరసనకారుల్లో మళ్లీ ఉత్తేజాన్ని నింపి, ప్రభుత్వంతో చర్చల్లోనూ కీలకపాత్ర పోషించాడు.

దేశంలోని రైతుల ఉద్యమానికి కేంద్రం దిగి వచ్చి 2021 నవంబర్‌ 19న మూడు వ్యవసాయ చట్టాలను రద్దు చేస్తున్నట్లు ప్రధాన మంత్రి నరేంద్ర మోదీ ప్రకటించాడు. దేశ ప్రజలకు, రైతులకు ప్రధాన మంత్రి ఈ సందర్భంగా క్షమాపణలు కోరాడు.

మూలాలు

1969 జననాలు